Page:Gospel of Saint John in West-Saxon.djvu/144

100 7. Þā Iudeas him andswaredon and cwǣdon, Wē habbað ǣ, and be ūre ǣ hē sceal sweltan, for þām þe hē cwæð þæt hē wǣre Godes Sunu.

8. Þā Pilatus gehȳrde þās sprǣce, þā ondrēd hē him þæs þē swīðor;

9. and ēode eft intō þām dōmerne, and cwæð tō ðām Hǣlende, Hwanon eart ðū? Witodlīce sē Hǣlend him ne sealde nāne andsware.

10. Þā cwæð Pilatus tō him, Hwī ne sprycst ðū wiþ mē? Nāst þū þæt ic hæbbe mihte þē tō hōnne, and ic hæbbe mihte þē tō forlǣtenne?

11. Sē Hǣlend him andswarode, Næfdest þū nāne mihte ongēan mē, būton hyt wǣre þē ufan geseald; for þām sē hæfð māran synne sē ðe mē þē sealde.

12. And syðan sōhte Pilatus hū hē hyne forlēte. Đā Iudeas clypodon and cwǣdon, Gif þū hine forlǣtst, ne eart ðū þæs Cāseres frēond; ǣlc þǣra þe hyne tō cynge dēð ys þæs Cāseres wiðersaca.

13. Đā Pilatus þās sprǣce gehȳrde, þā lǣdde hē ūt þone Hǣlend, and sæt ætforan þām dōmsetle on ðǣre stōwe þe is genemned Lithostrōtus, and on Ebrēisc, Gabbatha.